31987R4006
L 377/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 4006/87 НА КОМИСИЯТА
от 23 декември 1987 година
за изменение на Протокол № 4 относно памука
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическата номенклатура и за Общата митническа тарифа (1), изменен с Регламент (ЕИО) № 3985/87 (2), и по специално член 15 от него,
като има предвид, че Регламент (ЕИО) 2658/87 на Съвета установява Комбинирана номенклатура на стоки въз основа на Хармонизирана система, в сила от 1 януари 1988 г., която ще отговори на изискванията на Общата митническа тарифа и на номенклатурата на стоките за статистиката на външната търговия на Общността;
като има предвид, че в резултат на това е необходимо да се посочат описанията на стоките и номерата на тарифните позиции, които фигурират в Протокол № 4 на Съвета от 24 май 1979 г. относно памука (3), съгласно термините от Комбинираната номенклатура; като има предвид, че тези адаптации не изискват каквито и да е съществени изменения,
ПРИЕ НАСТОЯЩИЯ РЕГЛАМЕНТ:
Член 1
Протокол № 4/79 за памука се изменя, както следва:
Първата разпоредба от Протокол № 4 се заменя със следното:
„1.
Настоящият протокол се отнася за памук, некардиран нито пениран, попадащ в позиция 5201 00 от Комбинираната номенклатура.“
Член 2
Настоящият регламент влиза в сила от 1 януари 1988 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 декември 1987 година.